पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। जयपुर अब भले ही टी-20 क्रिकेट से पहचान बना रहा है, लेकिन दुनियाभर में गुलाबी नगर रॉयल खेल 'पोलोÓ के लिए जाना जाता है। इस खेल के रोमांच के बीच शायद ही कभी हमारा ध्यान इस ओर जाता है कि घोड़े की पीठ पर बैठकर खेले जाने वाले इस खेल में लगभग 70 प्रतिशत से ज्यादा भूमिका घोड़े की होती है।
घोड़ा शब्द सुनते ही रफ्तार, रोमांच, शक्ति, आत्मविश्वास और जुनून का मंजर आंखों के सामने उभरने लगता है। वास्तव में इस पशु में कुछ ऐसी खूबियां हैं, जो इसे जानवर मात्र से अलग खास अंदाज में परिभाषित करती हैं। बहुत कम लोग जानते होंगे कि सामाजिक प्रवृत्ति वाला यह पशु अपने मालिक या ट्रेनर को खुश करने के लिए उत्सुक रहने के साथ ही उनकी अपेक्षा पर खरा उतरने के लिए तत्पर रहता है। चाहे वह खेल का मैदान हो या ट्रेनिंग का ग्राउंड।
हॉर्स राइडिंग इस अनूठे लगाव-जुड़ाव की कहानी बखूबी बयां करती है। राइडिंग की ऐसी ही जुगलबंदी अब जयपुर में भी देखने को मिल रही है। एक्सपर्ट बताते हैं कि शहर में लोगों का रुझान ना केवल पोलो में बल्कि अब राइडिंग में भी तेजी से बढ़ रहा है। शहर में फिलहाल राइडिंग नया कॉन्सेप्ट हैं, जिनके उदाहरण राइडिंग क्लब्स में देखे जा सकते हैं। यहां 4 से 5 क्लब हैं, जहां घुड़सवारी की जा सकती है। राजस्थान पोलो क्लब राइडिंग स्कूल के अलावा राजपूताना राइडिंग क्लब घुड़सवारी के लिए खास हैं। इनके साथ ही कुछ अन्य राइडिंग क्लब भी हैं, जहां हॉर्स राइडिंग के शौकीन लेजर और लंबी राइडिंग के साथ जम्पिंग में हाथ आजमा रहे हैं।
दोस्ताना ट्रेनर की अनूठी क्लास
घोड़े और उनका पूरा जीवन खासा दिलचस्प है, जो इनके प्रशंसकों के आकर्षण को बरकरार रखता है। रोचक है, कि मात्र तीन साल की उम्र में मालिक अपने इस पसंदीदा पशु को पोलो और राइडिंग के लिए प्रशिक्षित करना शुरू कर देते हैं। भारत में पोलो के घोड़े या घोड़ी का सफर करीब 3 से 5 साल की उम्र से शुरू होता है। घोड़े को कम से कम 1 वर्ष और ज्यादा से ज्यादा 3 वर्ष की ट्रेनिंग दी जाती है। इसके बाद इन्हें ट्रेनिंग मैच में उतारा जाता है, जहां खेल के दौरान भी ट्रेनिंग जारी रहती है।
पोलो खिलाड़ी महेन्द्र सिंह बताते हैं, सबसे पहले 4 से 5 साल के घोड़े का व्यवहार और प्रकृति समझना जरूरी होता है। प्रकृति के अनुकूल उसे प्रशिक्षण दिया जाता है। शुरुआत घोड़े को दौड़ सिखाने के साथ होती है। इसके बाद धीरे-धीरे उसे मूव करना सिखाया जाता है। फिर इशारों से उसे मैदान में यहां से वहां घुमाया जाता है। किसी भी घोड़े के प्रशिक्षण की अवधि उसके ट्रेनर पर काफी हद तक निर्भर करती है। जितना अनुभवी और दोस्ताना ट्रेनर होगा, उतना ही जल्दी घोड़ा प्रशिक्षित होगा। एक पोलो हॉर्स अपनी पूरी उम्र में करीब 6 से 10 वर्ष तक मैदान में दौड़ता है। 5 वर्ष की उम्र से शुरू हुआ उसका यह सफर 13 वर्ष की उम्र में थमता है। रेस कोर्स के घोड़े भी पोलो में उपयोग में लिए जाते हैं, एक्सपर्ट बताते हैं। रेस कोर्स का घोड़ा पहले से ही दौडऩे में उस्ताद होता हैं, उसे पोलो खेल के अनुकूल आगे की ट्रेनिंग दी जाती है। इसमें ं घोड़े को ब्रेक, राइडर व सामने वाले घोड़े को समझना और मैदान के वातावरण में ढालना आदि सिखाया जाता है।
कीमत
जितना रोचक इन घोड़ों का प्रशिक्षण है, उतनी ही आकर्षक इनकी कीमत भी है। पोलो का एक प्रशिक्षित घोड़ा औसतन 4 से 12 लाख रुपए तक आता है। वहीं बात की जाए दुनिया के सबसे बेहतरीन पोलो घोड़ों की तो वे अर्जेंटीना और न्यूजीलैंड के माने जाते हैं। पोलो प्लेयर हिम्मत सिंह बताते हैं, वहां के घोड़े की कीमत करीब 10 से 12 लाख रुपए तक होती है, ड्यूटी व औपचारिकताएं पूरी करने के बाद भारत में यह कीमत 20 लाख रुपए से भी ऊपर पहुंच जाती है।
खास नस्ल के आकर्षक घोड़े
यह भी विशेष है कि अलग-अलग नस्लों में अलग-अलग खूबियां छिपी हैं। उदाहरण के तौर पर काठियावाड़ी घोड़े सुंदर, सुडौल लेकिन कम गतिशील होते हैं। यही वजह है कि अधिकतर इनका इस्तेमाल सजावट के उद्देश्य के लिए किया जाता है। वहीं अरबी नस्ल के घोड़े कम आकर्षक और कद में छोटे होते हैं, लेकिन इनकी गति तेज होती है। अरबी घोड़े रेतीले मरुस्थल में और काठियावाड़ी घोड़े ,पथरीली भूमि व मैदानी क्षेत्र में सरपट दौड़ते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva zho_Hant eng_Latn